**VÅRE GRUNNLEGGENDE BEHOV – OG DE ANDRES**

Njåls hjørne mai 2023

Hvorfor er vi med i Rotary? What’s in it for us? Hvilke behov får vi tilfredsstilt ved å være med her? Ja, hvilke behov har egentlig du og jeg i det vellykkede, rike Norge, som vi ikke har fått tilfredsstilt? Og hvilke behov har mennesker i andre deler av verden – Sierra Leone, Myanmar og Ukraina, bare for å nevne noen land. Hva med de som lever under fattigdomsgrensen og deres behov?

Psykologen Abraham Maslow forsøkte å definere disse behovene og visualisere dem i en pyramide, hvor de grunnleggende behovene lå i bunnen.

Det grunnleggende er behovet for vann, mat, husly, søvn og bevegelse – de rent **fysiologiske** behovene. Først når disse er tilfredsstilt, kan vi søke videre oppover i behovshierarkiet. For de fleste av oss er det ganske enkelt i Norge, selv om noen må ty til matutdeling og sosialhjelp. Men ikke alle har denne trygge basisen. Det vet vi. Slik er det i verden.

Det neste Maslow nevner, er behovet for **sikkerhet**, det at vi kjenner en opplevelse av trygghet, av stabilitet og orden i livet. Det har vi heller ikke vanskelig for å forstå. De fleste av oss i vår del av verden kjenner denne stabiliteten og tryggheten – både indre og ytre. Men for dem som opplever at flyalarmen går og bombene faller, er det ikke så enkelt. Og når sykdom og kriser rammer oss eller vår familie, kan vi også miste fotfestet og følelsen av trygghet og stabilitet.

Først når disse grunnleggende behovene er dekket, kan vi søke etter å tilfredsstille de **sosiale** behovene – da søker vi etter fellesskap, kjærlighet og vennskap. Våre sosiale behov får vi dekket sammen med familien, venner og naboer. Og det skjer enten vi bor i en by i Norge eller i en landsby i Vietnam eller Burundi. Vi har vondt for å forestille oss at noen ikke har noen i det hele tatt – ikke engang noen som kommer i begravelsen. Men det skjer. Vi kan jo også få våre sosiale behov dekket gjennom medlemskap i lag og foreninger. Det er også en viktig del av vårt rotarymedlemskap, tenker jeg. Det er noen som har Rotarymøtet som sin eneste sosiale møteplass i alderdommen.

Hva gjenstår da? Da har vi det vel bra, når vi har fått alt dette på plass? Da er vel alle behov dekket? Nei, Maslow mener at vi også har et behov for **anerkjennelse**. Noe som gir oss selvrespekt, status og verdighet. Gir rotarynåla oss status, tro? Om vi ser på chartermedlemmene i Sandefjord Rotary Klubb, var nok det menn som hadde status og verdighet i samfunnet allerede. Om de fikk mer av det når de ble rotarianere, vet jeg ikke. Og om det gir så mye status å være med i Rotary i dag, vet jeg heller ikke. Vi oppnår status gjennom arbeidet vårt og ved deltagelse i samfunnet. Innad i klubben kan vi også være med og gi hverandre anerkjennelse og oppmuntring, slik at vi opprettholder vår selvfølelse. Bare det at vi ser hverandre og bryr oss om hverandre hjelper. Hvem snakker vi med på møtene? Hvem savner vi? Hvem er vi spesielt glade for å se? Kan vi si det til dem, så de vet at det er noen som bryr seg om dem?

Når vi har fått alle disse behovene dekket, sier Maslow, har vi et overskudd – en Arja Sajonmaa-holdning: Jag vil tacka livet som gett mig så mycket! Da handler det om behovet for **selvrealisering**. Om kreativt arbeid, for oss selv og for andre. Vi kjenner et behov for å søke **mening med livet vårt**. Hvorfor er jeg her? Er det bare for å få mine behov tilfredsstilt, eller har jeg noe å bidra med til andre? Kan «Service above self» være en nøkkel? Slik at jeg får brukt mitt potensiale til mer enn å sørge for meg selv og mine nærmeste. La oss innrømme det: Det er vi som lever på pyramidetoppen som blir utfordret på moral, på rettferdighet og sannhet. «Du må ikke tåle så inderlig vel den urett som ikke rammer deg selv!» Det er vi som blir utfordret av alle dem i verden som aldri får sine grunnleggende behov dekket.